als_Latn dik_Latn sag_Latn
Asport – Mbrojtësi i Juventus, Leonardo Bonucci mund të pezullohet deri në 3 vjet për rolin e tij në skandalin më të fundit të basteve dhe trukimit të ndeshjeve që ka përfshirë ligat italiane të futbollit, teksa Federata e këtij vendi (FIGC) ka deklaruar që qëndërmbrojtësi do të përballet me akuzën e mashtrimit sportiv. Juventus nuk do të jetë e qetë, pasi edhe trajneri i saj Antonio Conte, dhe sulmuesi Simone Pepe mund të pezullohen.
FIGC ka bërë publike listën me 44 emrat e futbollistëve dhe 13 ekipet e hetuar në kuadër të skandalit të basteve dhe trukimit të ndeshjeve, ku spikat emri i Bonuccit si një nga më të njohurit në listë. 25 vjeçari mendohet se është përfshirë në trukimin e rezultatit të ndeshjeve teksa luante për Barin gjatë sezonit 2009-10. Më tej, Antonio Conte mund të pezullohet teksa përballet me akuzën e mosbashkëpunimit me autoritetet, sipas të cilëve ai nuk ka denoncuar dy tentativa për trukim që janë bërë gjatë kohës kur ishte trajner i Sienës.
Trajneri i cili i solli titullin Juventusit pas 9 vitesh, është marrë në pyetje më herët gjatë verës nga prokuroria, dhe u pushua nga akuza e mashtrimit sportiv me anë të trukimit të ndeshjeve. Por tashmë ai akuzohet që nuk ka kallëzuar për tentativat e trukimit të ndeshjeve të Sienës ndaj Novarës dhe Albinoleffes, për të cilat, sipas hetuesve, Conte ka qenë në dijeni.
Edhe sulmuesi i Juves, Pepe përballet me akuzën e moskallëzimit të tentativave për trukimin e ndeshjeve gjatë kohës kur luante për Udinezen. Mes futbollistëve të tjerë që do të gjykohen për rolin e tyre në këtë skandal janë emra mjaft të njohur si Marco Di Vaio, Daniele Portanova dhe Andrea Masiello.
You must be logged in to post a comment Login
als_Latn als_Latn als_Latn als_Latn eng_Latn